Фермехь болх бечу хенахь Ди Стефанон дийзира мафица Ӏиттавала а: «Росариохь дӀатаръеллера америкин мафи. Уьш баьхкинера Чикагора я Нью-Йоркера, цигахь гучу а бевлла. ТкъеитталгӀа шерашкахь, Декъа законан заманахь, цара нах бойура. Мафи яра чӀогӀа дика йина, терго латтайора массо а италихойн кӀенташна тӀаьхь. Сан «воккхачу стаган» тӀехь а яра терго. Иза декхарийлахь вара ша даьккхинчух процент такха — 5-10 песо хӀора йоьхкина картолийн вагон тӀиера. Дена такха ца лаара. Иза лелара кисана тапча а йоьллина, дӀа а вуьжура цуьнца, латтайора ишкапан схьаозочу гӀутакхан чохь. ГӀутакх схьадоьллушехь, буьйнахь тапча хуьлура. Наггахь мафис герз деттара вагонашна, амма, цара иза кхера ца вора. Да кхоьрура, тхо лачкъадарна. Цкъа тхан цӀа чу баьхкира уьш. Оха сихха хаийтира нене, иза котам тилош яра кухни чохь. Иза араелира карахь мачете а долуш, коган кӀажанаш гучудовлуш бевдира уьш. Кхин цкъа, тхо Сан-Николасе деваша волчу доьлхуш, тхан сихха боьду цӀерпошт тӀиера охьалелха дийзира. Цигахь шеко йолуш виъ стаг вара. Цхьаъ царех тхойга веанера цӀа иэца, тха дена иза вевзира. Со цу хенахь дика кхеташ вацара, хӀун хуьлуш ду, амма хезира, тхо дӀакхаьчначул тӀаьхьа дас девешега дуьйцуш».